Nos Guillermus, miseratione divina Cabilonensis ecclesiæ minister humilis, universis et singulis præsentes litteras inspecturis significamus, quod Guido, dominus de Serceio, Jerosolimam profecturus, in nostra præsentia constitutus, dedit, concessit et tradidit in puram et perpetuam elemosinam Deo et ecclesiæ beati Petri Cluniacensis et conventui ejusdem loci quicquid percipiebat vel percipere consueverat in decima vinearum de Serceio libere, pacifice et perpetuo possidendum. Addidit etiam quod illa tertia racemorum, quæ sibi de dictis vineis debetur, insimul decimetur; et ne fraus in solutione decimarum fiat a debitoribus vinearum, voluit et præcepit ut decimam recipiat quandocunque voluerit antequam perveniat ad decimam asinatam. Hanc vero donationem laudavit Berta, uxor dicti militis; et tam dictus miles quam dicta domina promiserunt dictam donationem bona fide contra quoslibet guarantire, et damna, si qua inde evenerint, resarcire, corporali super hoc præstito sacramento. In cujus rei memoriam, ad requisitionem dictorum militis et dictæ dominæ, ejus uxoris, predicto conventui nostras tradidimus litteras in testimonium veritatis. Actum anno gratiæ Mº CCº XXXº tercio, mense julio.